Hyvinvointialueiden käynnistymisen jälkeen tiedonsaanti TYP-lain nojalla muuttuu eli kunnat eivät TYP-lain nojalla saa tietoa työttömistä. Kunnat saavat kuitenkin edelleen tietoa työttömistä työttömyysturvalain nojalla. Työttömyysturvalaissa säädetty kuntien tiedonsaantioikeus sisältää muun muassa tiedot henkilöistä, joille on maksettu 200 päivää työmarkkinatukea työttömyyden perusteella ja tiedot työttömistä, joiden työttömyyspäivärahakausi on päättynyt.
TYP-lain nojalla saa luovuttaa tiedot monialaisen yhteispalvelun tarpeen arvioimiseksi niistä työttömistä, joille on maksettu työmarkkinatukea 300 päivältä. Tiedot saa luovuttaa sosiaalihuollon tehtäviä hoitavalle ja tämä tiedonsaantioikeus siirtyy vuoden 2023 alussa hyvinvointialueelle.